Olgugi et ma peaksin pigem muretsema emakeele olukorra pärast, eelistaksin täna siiski kutsuda kõiki üles süvendama inglise keele õpet, ja seda lausa üldrahvaliku kampaania korras. Ega ma täpselt tea, kust särki kirjaga "Grazy b.." (b-sõna oli juuste all peidus, aga kahtlustan, et küllap jälle  bitch, või bitsh, või midagi muud sinnapoole) kandnud tütarlaps selle kehakatte saanud oli, ise teha lasknud või Türgis turult ostnud, aga ka viimasel juhul on ta ikka ise loll. Või teab asju, mida mina ei tea, näiteks et sõna "grazy" ongi olemas. Teha teoreetiliselt ju saaks, sõnast "graze", rohtu sööma. Tulemuseks oleks siis "rohtu sööv emane koer". Aga kui koer rohtu sööb, tuleb ju vihma varsti. Ja seda on põllumeestel nii vaja! Isa juba ütles, et kartulivaod on nigu tuhk. Ma käisin üks nädalavahetus ise  ka maal korra ja kuulsin oma õuduseks ema suust lauset "Ja siis seal teisel pool teed, see saab siis kunagi sinule". Mis kõlaks väga hästi, kui "see" oleks Hiiumaa või Buckinghami loss, aga paraku on tegu paari hektari kahtlase boniteediga põllumaaga. Jälle muidugi võib olla nii, et on asju, mida ma ei tea, sest näiteks onutütar on asunud sinnasamma kolkasse maja ehitama.  Jah, ma peaksingi rohkem rääkima asjadest, mida ma tean.  Eile käisin E-keele seltsi toimkonna koosolekul. Omandasin kaks uut  ja huvitavat, kuid täiesti kasutut fakti: maailmas ei ole küll oma keelt, aga on ona keel, mida räägitakse Tulemaal; Järvamaal on Neeva kanal. Sain kinnitust, et toimkonna ülemal ja tuntud nimeuurijal on kõige lapselikult siiram naeratus üle neljakümneste (vanus) ja sajaste (IQ) seas. Ülejäänud aja veetsin kinnisidee küüsis. Õigehääldusspetsialist pani ette, et inglise -shire-lõpulisi kohanimesid peaks õige eestlane hääldama [-šir]. Seepeale üritasin ma laulust "Haanja miis" teha briti varianti, kus peategelaseks oleks Yorkshire'i [jookširi] mees. Välja mõtlesin, et reisisiht võiks tal olla Edinburg [edinburg]. Aga mida ta sinna viima peaks? Yorkshire'i pudingut? Yorkshire'i terjereid? Ja mida ta sealt tahab? Haggist? Deep-fried Mars bar'i? Kes on Tiganiku šoti analoog? Kultuuridevahelisel kommunikatsioonil pole lootustki.  Bussipeatuses nägin pärast vuntsidega meest, kellel oli särgi peale kirjutatud "Untouchable". Kesse tahakski,  mõtlesin kurjalt.